CELEX: 32018D0935
Language: mt
Date: 2018-06-28 00:00:00
Title: Deċiżjoni ta' Implimentazzjoni tal-Kummissjoni (UE) 2018/935 tat-28 ta' Ġunju 2018 li temenda d-Deċiżjoni ta' Implimentazzjoni 2014/88/UE li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq Betel (“Piper betle”) jew li jikkonsistu minnu, fir-rigward tal-perjodu ta' applikazzjoni tagħha (notifikata bid-dokument C(2018) 3997) (Test b'rilevanza għaż-ŻEE.)

2.7.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 165/40
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/935
   tat-28 ta' Ġunju 2018
   li temenda d-Deċiżjoni ta' Implimentazzjoni 2014/88/UE li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq Betel (“Piper betle”) jew li jikkonsistu minnu, fir-rigward tal-perjodu ta' applikazzjoni tagħha
   
      
         (notifikata bid-dokument C(2018) 3997)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel, u jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1)(b)(i) tiegħu,
   Billi:
   
               (1)
            
            
               Ir-Regolament (KE) Nru 178/2002 jistabbilixxi l-prinċipji ġenerali li jirregolaw l-ikel b'mod ġenerali, u b'mod partikolari s-sikurezza tal-ikel, fil-livell tal-Unjoni u nazzjonali. Jipprevedi miżuri ta' emerġenza li għandhom jittieħdu mill-Kummissjoni meta jkun hemm evidenza li ikel impurtat minn pajjiż terz x'aktarx li huwa ta' riskju serju għas-saħħa tal-bniedem.
            
         
               (2)
            
            
               Id-Deċiżjoni ta' Implimentazzjoni tal-Kummissjoni 2014/88/UE (2) pprojbixxiet l-importazzjoni fl-Unjoni ta' oġġetti tal-ikel li fihom il-weraq Betel mill-Bangladexx jew li jikkonsistu minnu, oriġinarjament għal perjodu ta' applikazzjoni limitat sal-31 ta' Lulju 2014. Id-Deċiżjoni ġiet adottata wara li għadd kbir ta' notifiki kienu trażmessi lis-Sistema ta' Twissija Rapida għall-Ikel u l-Għalf (RASFF) minħabba l-preżenza ta' firxa wiesgħa ta' razez tal-mikrobu tas-Salmonella, inkluż is-Salmonella Typhimurium li jinsab f'oġġetti tal-ikel li fihom il-weraq betel (“Piper betle”, magħruf l-aktar bħala “Paan leaf” jew “Betel quid”) mill-Bangladexx jew li jikkonsistu minnu.
            
         
               (3)
            
            
               Billi l-Bangladexx ma setax jipprovdi garanziji li jiżguraw l-importazzjonijiet tal-weraq Betel fl-Unjoni, id-Deċiżjonijiet ta' Implimentazzjoni tal-Kummissjoni 2014/510/UE (3), (UE) 2015/1028 (4) u (UE) 2016/884 (5) estendew il-perjodu ta' applikazzjoni tas-sospensjoni temporanja tal-importazzjonijiet ta' dawn il-prodotti sat-30 ta' Ġunju 2015, sat-30 ta' Ġunju 2016 u sat-30 ta' Ġunju 2018 rispettivament.
            
         
               (4)
            
            
               Il-pjan ta' azzjoni propost li ġie ppreżentat mill-Bangladexx f'Jannar 2018 mhuwiex komplut u ma hemm l-ebda garanzija dwar l-applikazzjoni u l-infurzar effettivi tiegħu. Fil-fatt, l-informazzjoni li waslet ma turix li l-produzzjoni tal-weraq betel tikkonforma mar-Regolament (KE) Nru 852/2004 tal-Parlament Ewropew u tal-Kunsill (6) u li l-pajjiż huwa kapaċi jwassal riżultati analitiċi affidabbli minn laboratorji akkreditati. L-awtoritajiet tal-Bangladexx indikaw ukoll l-użu ta' dekontaminant kimiku li jiddekontamina l-weraq tal-betel, mingħajr ebda evidenza f'termini tas-sikurezza u t-tossiċità tal-prodott użat. Barra minn hekk, minkejja l-adozzjoni u l-kontinwazzjoni tal-applikazzjoni ta' projbizzjoni li l-Bangladexx impona fuqu stess fuq l-esportazzjoni tal-weraq betel minn Mejju 2013, xorta ġew irrappurtati 29 każ ta' notifiki lill-RASFF mill-adozzjoni tagħha 'l hawn. Għalhekk, ma jistax jiġi konkluż li l-garanziji mogħtija mill-Bangladexx huma biżżejjed biex jindirizzaw ir-riskji serji għas-saħħa tal-bniedem. Għalhekk, jenħtieġ li l-miżuri ta' emerġenza stabbiliti bid-Deċiżjoni ta' Implimentazzjoni 2014/88/UE jibqgħu fis-seħħ.
            
         
               (5)
            
            
               Għalhekk, jenħtieġ li l-perjodu ta' applikazzjoni tad-Deċiżjoni ta' Implimentazzjoni 2014/88/UE jerġa' jiġi estiż.
            
         
               (6)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Artikolu 4 tad-Deċiżjoni ta' Implimentazzjoni 2014/88/UE huwa sostitwit b'dan li ġej:
   
      “Artikolu 4
      Din id-Deċiżjoni għandha tapplika sat-30 ta' Ġunju 2020.”.
   
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-28 ta' Ġunju 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 31, 1.2.2002, p. 1.
   
      (2)  Id-Deċiżjoni ta' Implimentazzjoni tal-Kummissjoni 2014/88/UE tat-13 ta' Frar 2014 li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq Betel (“Piper betle”) jew li jikkonsistu minnu (ĠU L 45, 15.2.2014, p. 34).
   
      (3)  Id-Deċiżjoni ta' Implimentazzjoni tal-Kummissjoni 2014/510/UE tad-29 ta' Lulju 2014 li temenda d-Deċiżjoni ta' Implimentazzjoni 2014/88/UE li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq betel (“Piper betle”) jew li jikkonsistu minnu fir-rigward tal-perjodu ta' applikazzjoni tagħha (ĠU L 228, 31.7.2014, p. 33).
   
      (4)  Id-Deċiżjoni ta' Implimentazzjoni tal-Kummissjoni (UE) 2015/1028 tas-26 ta' Ġunju 2015 li temenda d-Deċiżjoni ta' Implimentazzjoni (UE) 2014/88 li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq betel (“Piper betle”) jew li jikkonsistu minnu, fir-rigward tal-perjodu ta' applikazzjoni tagħha (ĠU L 163, 30.6.2015, p. 53).
   
      (5)  Id-Deċiżjoni ta' Implimentazzjoni tal-Kummissjoni (UE) 2016/884 tal-1 ta' Ġunju 2016 li temenda d-Deċiżjoni ta' Implimentazzjoni 2014/88/UE li tissospendi temporanjament l-importazzjonijiet mill-Bangladexx ta' oġġetti tal-ikel li fihom il-weraq betel (“Piper betle”) jew li jikkonsistu minnu, fir-rigward tal-perjodu ta' applikazzjoni tagħha (ĠU L 146, 3.6.2016, p. 29).
   
      (6)  Ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-oġġetti tal-ikel (ĠU L 139, 30.4.2004, p. 1).